ไฟแนนเชียลไดเจสต์
ตลท.รวมพลคนเทรดออนไลน์ 26-29 ก.ค.
25 ก.ค. 2555

ตลท.รวมพลคนเทรดออนไลน์ 26-29 ก.ค.
นายภากร ปีตธวัชชัย รองผู้จัดการ สายงานการตลาด ตลาดหลักทรัพย์แห่งประเทศไทย (ตลท.) กล่าวว่า ตลาดหลักทรัพย์ฯ จับมือโบรกเกอร์ชั้นนำจัดงาน “SETTFEX Online Investor Fair 2012 รวมพลคนเทรดออนไลน์” 26-29 ก.ค.นี้ ณ ลาน EDEN ชั้น 1 เซ็นทรัลเวิลด์ เพื่อส่งเสริมให้ผู้ลงทุนและผู้สนใจลงทุนใช้เทคโนโลยีเป็นเครื่องมือช่วยอำนวยความสะดวกในการลงทุน หวังเพิ่มผู้ลงทุนผ่านช่องทางออนไลน์มากขึ้น
ตลท.ได้พัฒนาช่องทางการลงทุนออนไลน์อย่างต่อเนื่อง ตามแผนกลยุทธ์ในการตอบสนองโอกาสทางการเงิน ส่งผลให้ ณ สิ้นเดือน มิ.ย. 2555 ตลาดหลักทรัพย์ฯ มีผู้ลงทุนออนไลน์ 387,182 บัญชี คิดเป็น 52% ของผู้ลงทุนทั้งหมด โดยมูลค่าการซื้อขายผ่านออนไลน์คิดเป็น 50% ของมูลค่าการซื้อขายของกลุ่มผู้ลงทุนบุคคล และมีแนวโน้มเติบโตต่อเนื่อง
นอกจากนี้ ภายในงานผู้ร่วมงานจะได้พบโอกาสการลงทุนทั้งหุ้นและอนุพันธ์ด้านนวัตกรรมการลงทุนออนไลน์ รวมทั้งกิจกรรมมากมายตลอด 4 วันเต็ม โดยมีบริษัทหลักทรัพย์ชั้นนำพร้อมให้คำปรึกษาเรื่องการลงทุนหุ้น อนุพันธ์ อย่างใกล้ชิด พร้อมรับโปรโมชันมากมายเมื่อเปิดบัญชีภายในงาน
ไทยฟิล์มตั้ง ‘สุมาส’ นั่งเอ็มดี
คณะกรรมการบริษัท ไทยฟิล์มอินดัสตรี่ (TFI) มีมติรับทราบการลาออกของนายชาญชัย กฤษณีไพบูลย์ และแต่งตั้งนายสุมาส วงศ์สุนพรัตน์ เป็นกรรมการแทน มีผลตั้งแต่วันที่ 1 ส.ค. 2555 และให้ดำรงตำแหน่งตามวาระที่เหลือ
นอกจากนี้ แต่งตั้งให้นายสุมาสเป็นกรรมการผู้จัดการ และนายประสงค์ เอมมาโนชญ์ เป็นรองกรรมการผู้จัดการอาวุโส และนายสมชัย วสุพงศ์โสธร เป็นเลขานุการบริษัท ตั้งแต่วันที่ 23 ก.ค. 2555
KCE ซื้อหุ้นคืนครั้งที่ 7
บริษัท เคซีอี อีเลคโทรนิคส์ (KCE) ซื้อหุ้นคืนจากตลาดหลักทรัพย์ฯ วันที่ 23 ก.ค. 2555 จำนวน 1.1 ล้านหุ้น ในราคาหุ้นละ 6.97 บาท มูลค่ารวม 7,671,254.01 บาท ส่งผลให้ซื้อหุ้นแล้วทั้งหมด 4,631,700 หุ้น หรือ 1% ของทุนเรียกชำระแล้ว มูลค่ารวม 30.98 ล้านบาท ทั้งนี้เป็นการซื้อหุ้นคืนครั้งที่ 7
SST ตั้งบริษัทย่อยนำเข้า-ส่งออก
บริษัท ทรัพย์ศรีไทย (SST) แจ้งว่า บริษัทได้จัดตั้งบริษัทย่อยทางอ้อม คือ บริษัท ส่งเสริมปศุสัตว์ไทย โดยมีทุนจดทะเบียน 1 ล้านบาท ประกอบกิจการนำเข้าและส่งออก และค้าพืชผลทางการเกษตรและผลิตภัณฑ์จากพืชผลทางการเกษตรทุกชนิด รวมถึงกากถั่วเหลือง กากเมล็ดทานตะวัน กากเมล็ดฝ้ายและวัตถุดิบเพื่อใช้ผลิตอาหารสัตว์ทุกชนิด